22.5.2023.
LV
Eiropas Savienības Oficiālais Vēstnesis
L 134/101
3.
PIELIKUMS
PROJEKTS
APVIENOTĀS KARALISTES VIENPUSĒJĀ DEKLARĀCIJA APVIENOTAJĀ KOMITEJĀ, KURA IZVEIDOTA AR LĪGUMU PAR LIELBRITĀNIJAS UN ZIEMEĻĪRIJAS APVIENOTĀS KARALISTES IZSTĀŠANOS NO EIROPAS SAVIENĪBAS UN EIROPAS ATOMENERĢIJAS KOPIENAS, (.../2023) par tirgus uzraudzību un izpildi Apvienotā Karaliste atgādina savu apņemšanos nodrošināt stabilu tirgus uzraudzības un izpildes sistēmu saistībā ar unikālajiem režīmiem, par kuriem panākta vienošanās ar Eiropas Savienību saskaņā ar Vindzoras regulējumu (9), lai aizsargātu tirdzniecību Apvienotās Karalistes iekšējā tirgū un Ziemeļīrijas vietu Apvienotās Karalistes muitas teritorijā, vienlaikus nodrošinot Eiropas Savienības iekšējā tirgus un muitas savienības integritāti.
Apvienotā Karaliste uzsver, ka ir vajadzīga stingra izpilde, lai nodrošinātu, ka tirgotāji ļaunprātīgi neizmanto šos jaunos Apvienotās Karalistes iekšējos tirdzniecības režīmus, lai pārvietotu preces uz Eiropas Savienību.
Tirgus uzraudzība Apvienotā Karaliste atzīst tirgus uzraudzības un tirgus uzraudzības iestāžu un citu kompetento iestāžu darba svarīgo nozīmi šo mērķu sasniegšanā.
Tāpēc Apvienotā Karaliste turpinās nodrošināt, ka minētās iestādes īsteno darbību programmu, kas veicina drošību un atbilstību, tostarp strādā ar uzņēmumiem, lai nodrošinātu, ka tie ir informēti par saviem pienākumiem, attiecīgā gadījumā novērtē dokumentāciju un pārbauda tirgū esošos ražojumus.
Apvienotā Karaliste turpinās: — veidot tirgus uzraudzības iestāžu un citu kompetento iestāžu spējas un kompetences, — uzlabot ražojumu drošuma riska novērtēšanas metodiku, — nodrošināt, ka attiecīgajām iestādēm ir vajadzīgās pilnvaras, lai veiktu efektīvu uzraudzības darbību saistībā ar starptautisko robežu starp Apvienoto Karalisti un Eiropas Savienību, — atbalstīt uz risku un izlūkdatiem balstītas attiecīgo iestāžu darbības, tostarp atbilstīgas revīzijas, inspekcijas un pārbaudes uz vietas, lai pārbaudītu atbilstību piemērojamajām prasībām, — izmantot stabilus izlūkdatus un datu vākšanu, lai nodrošinātu detalizētu pierādījumu bāzi jaunu risku identificēšanai, tostarp par iespējamu pārvietošanu uz Eiropas Savienību, — izmantot precīzu un detalizētu informāciju politikas un izpildes lēmumu pieņemšanai, un — ar visu attiecīgo IT sistēmu starpniecību kopīgot un saņemt informāciju par tirgus uzraudzības iestāžu un citu kompetento iestāžu atbilstības nodrošināšanas darbībām.
Apvienotā Karaliste arī turpinās atbalstīt sadarbību ar tirgus uzraudzības iestādēm citos tirgos, izmantojot Vienoto tirgus uzraudzības koordinācijas biroju.
Izpilde Stingra izpilde neietvers jaunas pārbaudes vai kontroles uz robežas starp Ziemeļīriju un Īriju, bet nozīmēs attiecīgo Apvienotās Karalistes iestāžu pastiprinātu darbību saskaņā ar starptautisko paraugpraksi un attiecīgā gadījumā ar Eiropas Savienības un dalībvalstu iestādēm, lai aizsargātu Apvienotās Karalistes iekšējo tirgu un Eiropas Savienības iekšējo tirgu un muitas savienību un stingri apkarotu nelikumīgu darbību un kontrabandu, tostarp organizētu noziedzīgu grupējumu darbību.
(9) Skatīt Kopīgo deklarāciju Nr. .../2023.